
AVIZ
asupra proiectului de Lege pentru modificarea şi completarea 
Legii statutului asistentului social în România nr.466/2004
(PLx. 384/2019)


	În baza prevederilor art. 95 din Regulamentul Camerei Deputaţilor, cu adresa nr. PLx.384 din 18 septembrie 2019, Comisia pentru învăţământ, ştiinţă, tineret şi sport a primit, spre avizare, proiectul de Lege pentru modificarea şi completarea Legii statutului asistentului social în România nr.466/2004. 
Proiectul de lege are ca obiect de reglementare instituirea unui nou statut al profesiei de asistent social în România, preconizându-se, printre altele, eliminarea din cadrul juridic actual a obligaţiilor asistenţilor sociali de a deveni membri în Colegiul Naţional al Asistenţilor Sociali şi de a se înregistra în Registrul naţional al asistenţilor sociali, obligaţii stabilite în prezent prin Legea nr.466/2004 şi care trebuie îndeplinite pentru a li se elibera avizul de exercitare a profesiei. Rolul Colegiului Asistenţilor Sociali se urmăreşte a fi restrâns la înregistrarea şi monitorizarea societăţilor civile profesionale şi a cabinetelor individuale, iar în Registru urmează a fi înscrise numai entităţile juridice menţionate anterior, nu toţi asistenţii sociali.
Proiectul de Lege a fost dezbătut în Comisie în şedinţa din 23 septembrie 2019.
Comisia, cu  unanimitatea voturilor celor prezenți, a hotărât să emită aviz negativ asupra proiectului de Lege menționat.
	În raport cu obiectul şi conţinutul său, proiectul de Lege face parte din categoria legilor organice.

